Ormsø

Ormsø (kislevittisk: Vajgatsj, gotlandsk: Ormsö) er en betydningsfuld og omstridt ø beliggende centralt i øgruppen Kurilerne i Kløernes Hav tæt ved den kislevittiske vestkyst. Øen har siden 115 5E været behersket af Arendals krone. og er således kongerigets nordligste besiddelse. Ormsø er dækket af skov og en række landbrug, men er fortrinsvis væsentlig i kraft af sin strategiske og kommercielle placering i forhold til den kislevittiske kyst og Karelen. Store partier tømmer, pels og metal passerer gennem de omfattende havneanlæg i Gråsten, der samtidigt kan udgøre springbræt for en mulig søbåren invasion af det kislevittiske fastland. Øen er således eftertragtet af såvel den kislevittiske zar, der ønsker sikkerhed omkring sin territoriale og kommercielle integritet, som de arendalske og gotlandske konger, der ønsker at dominere den lukrative handel og fastholde et tag om Kislevs strube.
Ormsø har ca. 20.000 indb., der ernærer sig med landbrug, fåreavl, skovdrift, fiskeri, skibsbyggeri og handel. Lidt over halvdelen af øens befolkning er arendalere, en tredjedel er indfødte karelere og den resterende sjettedel udgøres af gotlandske søfarere, mistroiske kislevittiske handelsfolk og arbejdsmænd samt profithungrende temeriske og teutonske købmænd. Et lille men solidt gnomisk samfund af håndværkere og bådebyggere er ligeledes også at finde. Øens største by er Gråsten (4.000 indb.) kendt for sine smukke træhuse og intense (og til tider korporligt voldsomme) pels-, rav- og fiskeauktioner.
Til Ormsø er knyttet to mindre beboede øer: Nargø mod vest og Odensholm mod sydøst. Nargø ligger tættest og er klippefyldt og sparsomt befolket af arendalske og karelske hyrder, jægere og skovhuggere. Der siges dog at leve et tilbageholdende og afmålt samfund af hemmelighedsfulde dværge på øen, der enkelte gange i det sidste århundrede er set sejle i vældige skibe af metal. Odensholm har i århundreder været hjem for ukuelige søfolk af normannisk herkomst og regnes blandt de bedste fiskere, hvalfangere og monsterjægere i Kløernes Hav.
Category:Geografi
Category:Ormsø
Category:Ø
Category:Arendal